dh-unibe/image-text_koenigsfelden-charters-post-1500 huggingface dataset:
Wir, Lupolt, von gotz gnaden hertzog ze Osterich ✳ und ze Styre, herre ze Kreien,
uf der Marich und ze Portenowe, graf ze Habspurg und ze Kyburg und lantgraf
in Obern Elsasze, ✳ verjehen und tun kunt ✳ allen den, die disen brief ansehent ✳ oder
hoͤrent lesen, ✳ daz wir dem erbern manne Ruͤdolf von Ruͤdiswile ✳ umb die dienst,
di er uns getan hat ✳ und noch tun sol, schuldig worden sin funftzehen march silbers ✳
Zurich gewichtes. ✳ dar umb so setzen wir im und sinen erben die guͤter, di hie
nach geschriben stant, so lange ze nuͤtzen ✳ und ze niessen, ✳ untz daz wir oder unser
erben ✳ ime ✳ oder sinen erben ✳ gar und gentzlich vergelten ✳ di vorgenanten fupftzehen
march silbers: ✳ uf dem guͤt ze Lùpfang, ✳ daz Ulrich Habrer bowet,✳ zwen muͤtte
rogken ✳ und zwei fierteil kernne. ✳ uf Ruͤdolf Sickingers guͤt ✳ siben fierteil ✳
rogken und zwei fierteil kerne. ✳ uf Gerdrut guͤt am Sinder ✳ fier muͤtte ✳ und
ein fierteil rogken. ✳ uf Adelheit der Scherntzerin ✳ guͤt ✳ sechs fierteil rogken. ✳ uf
Wernhers Komler guͤt ✳ ein muͤtte rogken ✳ und zwei fierteil kernen. ✳ uf Heinrichs ✳
Komler guͤt ✳ fùnf ✳ fierteil rogken ✳ und zwei fiertel kernnen. ✳ uf Landoltz gut ✳ ein
fiertel roggen. ✳ uf Peters Bachmans ✳ und Burch̄ Mosheinz guͤt ein swine, ✳ daz sol
nûn schillinge gelten und fier phenninge, ✳ dar fùr geit man dritzehent halben schilling.
und uf Cuͦnr₎ Mosheinz ✳ und Cuͤnr₎ dez Reien guͤt ✳ ein swin, ✳ daz sol nûn schillinge
gelten ✳ und fier phenninge, dar vùr geit man dritzehenthalben schilling. ✳ und dez
ze ein offen urkunde verjehen wir, ✳ daz wir unser insigel an disen brief gehenket
haben, der wart gegeben ✳ ze Bieln ✳ an dem mentag vor sand Johanstag, dez
touffers, ✳ do man zalt von gotez geburd ✳ drutzehenhundert und sechtzehen jar.
Königsf.
Kgsf. 57
Staatsarchiv
AARGAU
ùber vxv marck
silbers ze Luphē
lechen
vō einem guͦtt zuͦ
Lùpffen
vij
k iiij
K
D ✳ 18 ✳